I Jornada sobre la Prevenció de l’Alcoholisme a Burjassot (INSCRIPCIÓ OBERTA)
2025-07-24

La prevenció davant qualsevol addicció és fonamental i és necessari facilitar a la població les eines necessàries per a evitar caure en alguna d’elles, ja siga a través de xarrades, jornades o punts informatius.

Este objectiu és bàsic per a l’Ajuntament de Burjassot que, des de la Regidoria de Sanitat dirigida per Isabel Mª Mora, té com a prioritat ajudar a la ciutadania en tot allò que estiga al seu abast en matèria de prevenció. Així, la Unitat de Prevenció Comunitària en Conductes Addictives (UPCCA) ha organitzat la I Jornada sobre Prevenció de l’Alcoholisme, amb la temàtica “Consum d’alcohol en adolescents. Signes d’alerta i eines de prevenció”.

La jornada, que tindrà lloc el dissabte 18 de novembre a partir de les 09.00 hores en el Centre Socioeducatiu Díaz Pintado, està avalada pel Col·legi Oficial de Psicòlegs de la Comunitat Valenciana (COPCV) que aprova que l’activitat compleix amb la temàtica tractada amb el rigor i exigència requerits.

Per a participar en la jornada és necessari inscriure’s en aquest ENLLAÇ i, davant qualsevol dubte, es pot telefonar al 96 364 04 25 on el tècnic de la UPCCA donarà resposta a totes les preguntes que sorgisquen entre les persones interessades.

Comptant com a ponents amb Inma Esteban, Marian Martín i Anabel Martínez, la jornada es celebra amb motiu del Dia Mundial sense Alcohol, que se celebra, tal com assenyala l’Organització Mundial de la Salut (OMS) el 15 novembre.

Tenint el consum d’alcohol des d’edats molt primerenques com a eix central, es pretén informar sobre les conseqüències del seu consum a curt i llarg termini. A més, també s’abordaran els factors de risc als quals estan exposats els menors i com es pot intervindre des de diferents contextos en el seu dia a dia per a afavorir la detecció precoç del seu consum, així com els recursos que tenen al seu abast des de l’àmbit de la prevenció.